በ2011 በጀት አመት በክልሉ ከ1ቢሊየን ብር በላይ ኢንቨስትመንት ተካሂዷል
ጅግጅጋ፡- በ2011 በጀት ዓመት በሶማሌ ክልል 472 የአገር ውስጥና የውጭ ባለሀብቶች 1ነጥብ12 ቢሊዬን ብር ኢንቨስት ማድረጋቸው ተገለጸ። ክልሉ ያለውን እምቅ የኢንቨስትመንት አቅም ተጠቅመው ከራሳቸው አልፈው ለክልሉም ሆነ ለአገር የሚተርፍ ስራ እንዲያከናውኑም ለባለሀብቶች ጥሪ ቀርቧል። የክልሉ የኢንቨስትመንት ኤጀንሲ ምክትል ሥራ አስኪያጅ አቶ አብዲአሲስ መሐመድ ለአዲስ ዘመን
ጋዜጣ እንደተናገሩት፤ በ2011 በጀት ዓመት በክልሉ የተፈጠረውን ምቹ ሁኔታና ማበረታቻ በመጠቀም 1ነጥብ12 ቢሊዬን ብር ያስመዘገቡ
472 የአገር ውስጥ ባለሃብቶች፣ ዳያስፖራዎችና የውጭ ባለሃብቶች በክልሉ ኢንቨስተመንት ተሰማርተዋል። ይሄም ከ2010 በጀት ዓመት
አፈጻጸም ከፍተኛ ብልጫ አለው። እንደ አቶ አብዲአሲስ ገለጻ፤ እንደ አገር በተለይም በክልሉ የመጣውን ለውጥ ተከትሎ በክልሉ
የተፈጠረው ሰላም ለኑሮ ብቻ ሳይሆን ለኢንቨስትመንቱም ትልቅ እድል ይዞ መጥቷል። በተለይም የክልሉ ተወላጅ ዳያስፖራዎች ተሳታፎ
አድጓል። በዚህም የባለሃብቶች ቁጥር በ2010 በጀት ዓመት ከ200 ያልበለጠ ቢሆንም፤ በ2011 በጀት ዓመት ወደ 472 አድጓል።
እነዚህ ባለሃብቶችም በድምሩ 1ቢሊዬን 126ሚሊዬን 191ሺ 967 ብር ያስመዘገቡ ሲሆን፤ በተለያዩ የኢንቨስትመንት ዘርፎችም ተሰማርተዋል።
የክልሉ ኢኮኖሚ በግብርናና እንስሳት ሃብት ላይ የተመሰረተ እና ክልሉም እንስሳትን ወደውጭ
ከሚልኩ አምስት ክልሎች አንዱ መሆኑን የሚናገሩት አቶ አብዲአሲስ፤ ባለሃብቱም በአካባቢው ያለውን እምቅ ሃብት መጠቀም በሚያስችሉ
ዘርፎች እንዲሰማሩ መደረጉን ገልጸዋል። በዚህም የተለያዩ ፋብሪካዎችን ከመክፈት ባለፈ፤ በግብርና ስራ ብሎም በእጣንና ሙጫ ምርት
ኢንቨስትመንት ላይ መሰማራታቸውንም ጠቁመዋል። አቶ አብዲአሲስ እንደሚሉት፤ በበጀት ዓመቱ በክልሉ ስለሚኖረው የኢንቨስትመንት አሰራር ለባለሃብቶች
ግንዛቤ በማስጨበጥ ወደስራ የተገባ ሲሆን፤ በለሃብቶችም ማበረታቻ አግኝተው በተሰማሩበት ዘርፍ ውጤታማ እንዲሆኑ ለማስቻል የፋብሪካ
እቃዎች፣ ማሽነሪዎችና ተሽከርካሪዎችን ጭምር ከቀረጥ ነጻ እንዲያስገቡ ተደርጓል። ቀደም ሲልም ሆነ በበጀት ዓመቱ መሬት ወስደው
በትክክል እየሰሩ ያሉትን የበለጠ ለማበረታታት፤ ወደስራ ያልገቡትንም በአሰራር መሰረት መስመር ለማስያዝ ሰፊ የድጋፍና ክትትል ስራዎች
ተከናውነዋል። በዚህም መሬት ይዘው ለዓመታት ሳያለሙ ያስቀመጡ ባለሃብቶች በመገኘታቸው መሬቱ ተወስዶ ለመንግስት
እንዲመለስና ወደ መሬት ባንክ እንዲገባ ተደርጓል። ለምሳሌ፣ በሸበሌና ሲቲ ዞኖች ለኢንቨስትመንት ከተሰጠ 110 ሺ ሄክታር መሬት
ውስጥ መልማት የቻለው 26ሺ ሄክታር መሬት ብቻ ነበር። በተደረገ የክትትልና ግምገማ ስራም ሳይለማ በግለሰቦች እጅ የከረመው ከ80ሺህ
ሄክታር በላይ መሬት ተመላሽ ሆኗል። ለውጡን ተከትሎ በክልሉ የታየው ሰላም የኢንቨስትመንት እንቅስቃሴ ላይ አዎንታዊ ተጽዕኖ
ማሳደሩን የሚናገሩት አቶ አብዲአሲስ፤ የኢንቨስትመንቱ መጠናከር ለክልሉ ብሎም በአገር ጉልህ ፋይዳ ያለው መሆኑን ተገንዝቦ ለኢንቨስትመንቱ
ምቹ ሁኔታ እንዲፈጠር መስራት ከሁሉም የህብረተሰብ ክፍል እንደሚጠበቅ አስገንዝበዋል። የክልሉ መንግስትም ለልማት ወደክልሉ ለሚሄዱ ባለሃብቶች ሕግና መመሪያ በሚፈቅደው ልክ እንደየኢንቨስትመንቱ ባህሪ ተገቢውን ድጋፍና ክትትል የሚያደርግ መሆኑን በመጠቆም፤ ባለሃብቶችም የሶማሌ ክልል ከእንስሳትና የደን ሀብቱ ባለፈ ገናሌና ዳዋን የመሳሰሉ ዓመቱን ሙሉ የሚፈስሱ ወንዞች ያሉበት መሆኑን በመገንዘብ፣ ብሎም በክልሉ ያለውን ሰላም፣ እምቅ የኢንቨስትመንት አቅምና የሚደረገውን ማበረታቻ ተጠቅመው ራሳቸው እንዲጠቀሙና አገርንም እንዲያለሙ ጥሪ አቅርበዋል።አዲስ ዘመን ነሀሴ 13/2011
ወንድወሰን ሽመልስ